Avainsanat

Tiivistelmä



Avainsanat

1 Valtioiden myöntämät tuet - Tukia koskevat suunnitelmat - Komission suorittama tutkinta - Alustava vaihe ja kontradiktorinen vaihe - Kulttuuria koskevassa tarkoituksessa myönnetyn kirjojen vientituen, jolla voi olla perustamissopimuksen erityismääräysten vastaisia vaikutuksia erityisesti kilpailuoikeuden alalla, soveltuvuus yhteismarkkinoille - Arviointivaikeudet - Komission velvollisuus suorittaa kontradiktorinen menettely - Tukea saavan yrityksen kanssa kilpailevan yrityksen velvollisuus antaa täsmällisiä tietoja hallinnollisessa menettelyssä - Velvollisuuden puuttuminen

(ETY:n perustamissopimuksen 85 artikla ja sitä seuraavat artiklat sekä 93 artiklan 2 ja 3 kohta)

2 Kumoamiskanne - Perusteet - Perusteet, joita komissiolle valituksen tehnyt yritys voi esittää kanteessaan sellaisesta komission päätöksestä, jolla komissio alustavan käsittelyn päätteeksi toteaa tuen soveltuvan yhteismarkkinoille - Valituksen ja kanteen vastaavuutta koskeva sääntö - Säännön soveltumattomuus

3 Valtioiden myöntämät tuet - Tukia koskevat suunnitelmat - Ilmoittamatta jättäminen - Täytäntöönpano ennen komission lopullisen päätöksen tekemistä - Komission toimivaltaan kuuluva velvollisuus määrätä, että tuen maksaminen on keskeytettävä tai että maksetut määrät on perittävä takaisin - Velvollisuuden puuttuminen

(ETY:n perustamissopimuksen 93 artiklan 3 kohta)

Tiivistelmä

4 Perustamissopimuksen 93 artiklan 2 kohdan mukaista menettelyä on välttämättä noudatettava silloin, kun komissiolla on vakavia vaikeuksia sen arvioimisessa, soveltuuko tuki yhteismarkkinoille. Komissio voi tehdä kirjojen vientituen, jolla pyritään kulttuuria koskevaan tavoitteeseen, hyväksyvän päätöksen 93 artiklan 3 kohdan mukaisessa asian käsittelyn alustavassa vaiheessa ainoastaan silloin, kun se voi olla asian ensikäsittelyn perusteella vakuuttunut siitä, että suunniteltu tuki on yhteismarkkinoille soveltuva. Jos sitä vastoin komissio tekee asian ensikäsittelyn jälkeen vastakkaisen päätelmän tai jos se ei ole pystynyt ratkaisemaan kaikkia ongelmia, jotka ovat ilmenneet komission arvioidessa sitä, onko tuki yhteismarkkinoille soveltuva, komission on hankittava kaikki tarpeelliset lausunnot ja tämän vuoksi noudatettava 93 artiklan 2 kohdan mukaista menettelyä.

Koska komission on kunnioitettava 92 ja 93 artiklan ja muiden perustamissopimusten määräysten yhtenäisyyttä erityisesti silloin, kun myös näiden muiden määräysten tavoitteena on vääristymätön kilpailu yhteismarkkinoilla, komission on, jotta se voisi päättää asiasta käsittelyn alustavassa vaiheessa, oltava tällöin vakuuttunut tilanteen taloudellisen tutkimisen perusteella siitä, että tuen saaja ei riko perustamissopimuksen 85 ja 86 artiklaa, myös siinä tapauksessa, että perustamissopimuksen 85 ja 86 artiklan mahdolliseen rikkomiseen ei ole nimenomaisesti vedottu komissiolle tehdyssä valituksessa.

Komissio ei voi perustella sillä, että valituksessa ei ole riittävästi yksityiskohtaisia tietoja markkinaolosuhteista, päätöstään siitä, että se ei aloita 93 artiklan 2 kohdassa määrättyä menettelyä huolimatta siitä, että sillä on vaikeuksia sen arvioimisessa, onko tuki yhteismarkkinoille soveltuva. Sellaista valtion tukea, jota ei ole annettu komissiolle tiedoksi, saavien yritysten kilpailijoilta ei nimittäin voida vaatia, että ne esittäisivät komissiolle tietoja, joita niillä ei useimmiten ole mahdollisuus saada ja joita ne voivat saada ainoastaan komission itsensä välityksellä siten, että komissio käyttää tutkintavaltaansa suhteessa jäsenvaltioihin.

5 Kun komissio tekee sellaisen valituksen, joka koskee jäsenvaltion tietylle yritykselle myöntämää tukea, alustavan käsittelyn perusteella päätöksen, jonka mukaan tuki soveltuu yhteismarkkinoille, eli kun komissio ei suorita kontradiktorista menettelyä eikä anna valittajalle mahdollisuutta esittää näkemystään kaikista asiakirja-aineistoon sisältyvistä selvistä seikoista eikä varsinkaan asianomaisen hallituksen lähettämistä lisätiedoista, ei voida vaatia, että valittaja noudattaa tästä päätöksestä tekemässään kumoamiskanteessa tiukkaa komissiolle tehdyssä valituksessa ja nostetussa kanteessa esitettyjen perusteiden vastaavuutta koskevaa sääntöä.

6 Kun komissio aloittaa sellaisen valtion tuen tutkimisen, joka on myönnetty ilmoittamatta sitä komissiolle silloin, kun tuen myöntämistä suunniteltiin, komissiolla ei ole velvollisuutta määrätä turvaamistoimena tuen maksamisen keskeyttämistä, eikä sen myöskään ole vaadittava tuen perimistä takaisin, missä tapauksessa tukea ei voida todeta yhteismarkkinoille soveltumattomaksi pelkästään sen vuoksi, että tukea ei ole ilmoitettu komissiolle.

Komissiolle annetulla harkintavallalla ei rikota sen täytäntöönpanokiellon välitöntä oikeusvaikutusta, josta on määrätty perustamissopimuksen 93 artiklan 3 kohdan viimeisessä virkkeessä, jonka perusteella kansallisen tuomioistuimen, joka käsittelee tuen täytäntöönpanoa koskevaa kannetta, on todettava täytäntöönpanotoimenpiteet pätemättömiksi. Perustamissopimuksen 92 ja 93 artiklan mukaan yksinomaan komissiolle kuuluvan keskeisen tehtävän ja kansallisten tuomioistuinten tehtävien välillä on perustavanlaatuinen ero; komission tehtävänä on tutkia tuen soveltuvuus yhteismarkkinoille myös siinä tapauksessa, että jäsenvaltio on rikkonut 93 artiklan 3 kohdan mukaista tukitoimenpiteiden täytäntöönpanokieltoa, kun taas kansalliset tuomioistuimet ainoastaan turvaavat yksityisten oikeudet sellaisessa tilanteessa, jossa kansalliset viranomaiset ovat mahdollisesti rikkoneet kyseistä kieltoa, siihen saakka, kun komissio on tehnyt lopullisen päätöksensä, jolla ei voida jälkikäteen laillistaa kyseisen kiellon rikkomista.